РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/522-21

23. децембар 2021. године

Б е о г р а д

ЗАПИСНИК

32. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 13. ДЕЦЕМБРА 2021. ГОДИНЕ

 Седница је почела у 11,03 часова.

 Седницом је председавао Верољуб Арсић, председник Одбора.

 Поред председника, седници су присуствовали чланови Одбора: Илија Животић, заменик председника Одбора, Драгомир Карић, Јасмина Каранац, Ненад Крстић, Весна Стамболић, Снежана Петровић, Милош Банђур и Зоран Томић.

 Седници су присуствовали заменици чланова Одбора: Мирела Раденковић (заменик члана Одбора Александре Томић), Адријана Пуповац (заменик члана Одбора Оливере Недељковић), Младен Бошковић (заменик члана Одбора Ане Белоице) и Дијана Радовић (заменик члана Одбора Снежане Пауновић).

 Седници нису присуствовали чланови Одбора: Наташa Љубишић, Иванa Поповић, Угљешa Марковић, Војислав Вујић, нити њихови заменици.

 Седници су, на позив председника, присуствовали из Министарства рударства и енергетике Милан Мацура и Весна Лаковић, помоћници министра.

 На предлог председника, Одбор је једногласно утврдио следећи

Д н е в н и р е д

1. Представљање Информацијe о пословању ДП „Георад“ д.о.о. Дрмно у 2020. години и планова за 2022. годину (10 број 02-475/21-6 од 4. октобра 2021. године);
2. Представљање Информације о пословању ПД "Аутотранспорт"-Костолац у 2020. години и планова за 2022. годину (10 број 02-475/21-7 од 11. октобра 2021. године);
3. Представљање Информације о пословању ПД „ПРИМ“ д.о.о., у 2020. години и планова за 2022. годину (10 број 02-475/21-8 од 27. октобра 2021. године);
4. Представљање Информације о пословању „РИО“ доо Костолац у 2020. години и планова за 2022. годину (10 број 02-475/21-11 од 15. новембра 2021. године);
5. Представљање Информације о пословању ПД "Костолац-Услуге" д.о.о. Костолац у 2020. години и планова за 2022. годину (10 број 02-475/21-12 од 18. новембра 2021. године).

 На предлог председника, Одбор је једногласно одлучио да обједини расправу о свих пет тачака утврђеног дневног реда.

Прва, друга, трећа, четврта и пета тачка дневног реда **–** **Информације о пословању ДП „Георад“ д.о.о. Дрмно у 2020. години и планова за 2022. годину; Информација о пословању ПД „Аутотранспорт“-Костолац у 2020. години и планова за 2022. годину; Информација о пословању ПД „ПРИМ“ д.о.о. у 2020. години и планова за 2022. годину; Информација о пословању „РИО“ д.о.о. Костолац у 2020. години и планова за 2022. годину; Информација о пословању ПД „Костолац-Услуге“ д.о.о. Костолац у 2020. години и планова за 2022. годину.**

 У уводном излагању, Саша Поповић, градоначелник Пожаревца, истакао је стратешку важност Пожаревца због пословања Термоелектране Костолац, огрнка ЈП ЕПС, који запошљава велики број људи. Пожаревац има велики туристички потенцијал - Ергелу Љубичево, Хиподром, Пожаревачки мир и Виминацијум који је понос Србије и туризам се значајно развија.

 Миодраг Степановић, директор „Георад“ Д.О.О Дрмно, истакао је да је предузеће у државном власништву, као и да остварује профит, односно позитиван резултат. Обавезе испуњава у складу са Законом и нето уплатама доприноси буџету РС. „Георад“ је привредно друштво које се бави геолошким истраживањем терена. Истраживања се раде за ЕПС у виду истражних радова који су потребни привредним субјектима и Рударском факултету да стварају и праве планове за експлоатацију угља на територији Костолца, као и да раде за рударски басен Колубара. Привредно друштво је у 2020. године остварило приход од 1.415.308.000 милиона динара, расход 1.412.282.000 динара, трошкови зараде су 702.000.000 милиона динара. Трошкови зарада учествују 49% у укупном расходу. Бруто добит 3.025.000, нето добит 15.332.973, а порез на добит 12.189.000 милиона динара. Промет је увећан 50% у односу на раније године. У предузећу има 391 запослени, док је за 2022. годину планирано да буде 408 запослених. Бруто зарада по запосленом износи 110.204,00 динара, а нето зарада по запосленом износи 78.692,00 динара. У време пандемије предузеће је пружило помоћ у износу од милион динара Општој болници у Пожаревцу, Институту за вирусологију и имунологију Торлак, Институту за Онкологију и Радиологију Србије. За време пандемије, пружена је помоћ запосленима у предузећу, исплаћено је 100% зараде, а помоћ добија и свако новорођено детете у фирми.

 Марко Гостојић, заменик директора ПД „Аутотранспорт“- Костолац, истакао је да предузеће има 120 запослених и 70 возних јединица. Предузеће није у могућност да одговори на све захтеве и стандарде Европске уније у погледу обука и усавршавања запослених и возача. Стратешким планом предвиђено је повећање броја возних јединица и броја запослених. Потребни су високо обучени и професионално сертификовани возачи, руковаоци грађевинском механизацијом и ауто дизалицама. Велика је борба како раднике задржати у фирми и у Србији. Основна делатност друштва је друмски превоз терета, превоз путника, израда приступних путева и платоа, извођење свих радова из области нискоградње, одржавање и поправка моторних возила, како за потребе друштва тако и за потребе ЕПС-а. У оквиру предузећа постоји и ауто контрола која врши технички преглед возила, радионицу за тахографе, регистрацију и осигурање возила. Наведене делатности „Аутотранспорт“ обавља за потребе ЕПС-а, а мањим делом за трећа лица. Сви уговори се испуњавају на време у прописаним роковима. Због старости возног парка предузеће се суочава са одређеним проблемима. Послови се обављају у екстремним условима копа, што значајно скраћује животни век основних средстава. Константна претња је стални пораст цене горива, која диктира друге трошкове. У 2020. години пословни приход је био 1.010.851.000, пословни расход 1.650.968.000 динара, а укупни губитак 77.000.000 динара. Истакао је да је старост возног парка је од 13 до 25 година, што знатно отежава посао, јер је у пракси транспортних предузећа да се возни парк обнавља на пет до седам година. Двоструко је премашен оптималан период за замену возила, што утиче на квалитет обављања посла. Неопходна је помоћ Фонда за развој како би предузеће стабилно функционисало.

 Александар Јовановић, директор ПД „ПРИМ“ д.о.о, истакао је да је делатност „Прима“-а машинска обрада метала. Оснивач фирме је ЕПС која је своја оснивачка права пренела на Владу РС. Предузеће производи: резервне делове за рударске машине, резервне делове за опрему у термоелектранама, ваљке за транспортне траке, опрему за рударску површинску експлоатацију, челичне конструкције, трачне транспортере, гусеничне плоче багера и одлагача, бубњеве за трачне транспортере као и производе од гуме. Предузеће такође пружа услуге ремонта и монтаже, као и услуге одржавања: извођење ремонтних радова у термоелектранама, извођење ремонтних радова на површинским коповима, текуће одржавање у термоелектранама, текуће одржавање на површинским коповима, монтажу рударске опреме, ревитализацију рударске опреме (багера, одлагача), поправку и сервис електромотора. Предузеће преко 95% свог рада усмерава ка ЕПС. У 2019. години је имало 816 запослених, од чега 779 на неодређено време и 37 на одређено време. ПРИМ је у 2020. години имао 797 запослених, што значи да постоји тренд пада броја запослених због рационализације и великог одлива радника због нижих плата у односу на окружење. Када је реч о структури запослених, у ПД „ПРИМ“ су око 67% квалификовани и високо квалификовани радници, а око 33% је неквалификована и полу квалификована радна снага. Бруто и нето зарада по запосленом у претходне две године износе: у 2019. години нето зарада 47.958,82, а бруто зарада 68.414,92, у 2021. години 59. 000 је нето, а око 81. 000 је бруто зарада. Пословни приход закључно са 2021. годином је око милијарду и 480 милиона динара што је за 10 % више у односу на претходну годину. Приход фирме се повећава из године у годину. У последње три године фирма је успела да врати милион евра, односно 114 милиона динара дуга који је имала према добављачима, где је највећи дуг био ка ЕПС. Фирма је показала да може да функционише, јер је дуг враћен из профита. Фирми је потребна помоћ државе у виду кредита Фонда за развој за набавку неопходних машина. Набавком нових машина, производња би била успешнија и предузеће би успело да врати преостале дугове. „ПРИМ“ је државна фирма, а добит се уплаћује у буџет РС. Предузеће само исплаћује плате. Сваки динар уложен у „ПРИМ“ остаје у Србији, што је један од кључних разлога због којих би било добро да се пронађе адекватно решење за финансијске проблеме. Пословање је у току последње три године позитивно, фирма је кредитно способна, кредити узети од пословних банака уредно се враћају. Кашњења у платама није било у последње три године, што није било лако имајући у виду пандемију. Скок цене челика на светском тржишту значајно је утицао на пословање. „ПРИМ“ је фирма код које у уговорима вредност челика достиже и до 70% вредности уговора. Цена челика је у једном тренутку удвостручена и фирма је то поднела из сопствених средстава.

 Игор Газдић, директор „РИО“ д.о.о. Костолац, истакао је да ПД „РИО“ своје активности, у складу са важећим уговорима, обавља са ЈП ЕПС, Огранак ТЕ Костолац. У 2020. години, проценат учешћа у реализацији уговора са ЈП ЕПС износио је 97,98% у укупним пословним приходима. Привредно друштво је основано уговором између ЕПС и ЈКП „Површински копови“ и ЈП „Термоелектране“ 2003. године, а са анексима 2005. године уписано у Привредни регистар. Оснивачка права су пренета од 2005. године на Републику Србију која је и тренутни власник. Скупштину тренутно чине председник скупштине и чланови, који бирају директора. Делатност привредног друштва су услуге уређења и одржавања околине. Предузеће може обављати и све друге делатности које нису законски забрањене, као и спољнотрговинске послове.Пословање је у 2020. години је било добро. Остварен је укупан приход по плановима који су били за ту годину. Од 2020. до 2021. године се појавио проблем са пандемијом Корана вируса, која је све погодила. Предузеће је у 2020. години са ЕПС имало 14 активних уговора. Послује у Свилањцу, са ТЕНТ, Термоелектраном Морава, која има 25 запослених на одржавању и утовару шљаке. У 2020. години, због очувања и заштите животне средине, извршена је садња садница на територији пепелишта. Укупно је посађено 63 000 садница. У 2021. години, у договору са термоелектранама, постављен тепих траве на простору Термоелектране Костолац Б. Садња сезонског цвећа је обухваћена уговором, ради се сезонски два пута. Сада је у процесу и формирање собног цвећа које ће бити презентовано термоелектранама и трећим лицима. Када је реч о радницима, ПД „РИО“ Костолац из 2020. године броји, заједно са Свилајнцем од 129 до 146 радника, а у 2021. години 129 до 140 радника. Радници учестало напуштају предузеће и одлазе у иностранство, а то доводи до проблема око обучавања нових радника. Предузеће је активно учествовало прошле године у хуманитарним акцијама на територији града Пожаревца и ГО Костолац. Пружена је помоћ деци којој је била неопходна, као и месним заједницама у виду сече дрвећа и садње траве. Предузећу је потребна помоћ у виду кредита Фонда за развој за обнову механизације, јер без механизације није могуће конкурисати за послове који се обављају и неопходно је унапредити комплетно пословање. Просечна нето плата у 2020. године је била 56.000 а у 2021. године износи 58.000 динара. Пословодство се труди да одржи ликвиднпост фирме.

 Драгослав Ђокић, директор ПД "Костолац-Услуге" д.о.о., предузећа које је у 100% државном власништву, а основано је 2003. године и почело са радом 2004 године. За Електропривреду Србије ради у 92,3 % уговорених послова. Основна делатност привредног друштва је приватно обезбеђење. Поред тога, баве се и одржавањем хигијене пословних просторија и одржавањем постојења и машина на копу Дрмно. Све уговоре закључују у складу са чланом 13. Закона о јавним набавкама. Привредно друштво Костолац услуге има 764 запослених, 411 на пословима обезбеђења, 167 на одржавању постројења и опреме, и 166 запослених на одржавању и хигијени пословних просторија. 475 запослених је у радном односу, а 163 на привремено-повременим пословима. Просечна бруто плата је 55.921,68 динара, односно нето 40.813,07 динара, што је ниже од републичког просека. У 2020. години остварен је приход од 593.399.668 динара. 93% оствареног прихода потиче од пословања са ЕПС, а остало је остварено на тржишту. Сви јавни скупови се обезбеђују услугама предузећа "Костолац-Услуге". 2019. године је званично добијен ПЦИ 6905 регистрован у Белгији. У 2020. години располаже са 9 паса расе белгијски овчар малиноа, и 2 службена пса немачки овчар, који се користе у чувању штићеног простора огранка Костолац. Пси врло успешно доприносе сузбијању криминалитета у објектима које обезбеђују. Користи се нова опрема, најсавременије униформе, сваке године се обнавља возни парк, због тежине експлатације и тежине терена се набављају нова службена возила. Принцип старо за ново. Одржавање постројења и опреме на копу Костолац је без примедбе, јер рад термоелектране и копова у великој мери зависи од "Костолац-Услуге". Одржавање хигијене је такође без примедби, одржава се цео огранак ТЕ Костолац. И поред отежаних услова пословања због пандемије, и ово предузеће учествује у хуманитарним акцијама, колико дозвољавају финансијски услови.

 У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

* како је могуће да успешне компаније не могу да добију кредите од Фонда за развој; да ли се проблеми са којима се предузећа сусрећу представљају на погрешан начин, без бизнис плана;
* који су узроци за остваривање губитака у ПД „Аутотранспорт“- Костолац и који би био адекватан начин да се у наредном периоду ради на решавању проблема остварених губитака и добију средства за обнављање возног парка, који је дупло старији од просечног;
* да ли постоје паралеле на тржишту за услуге које се пружају ЕПС-у, какве су цене услуга, да ли постоје тржишно формиране цене, да ли су цене услуга више или ниже од тржишних или прате тржишни модел;
* да ли цене услуга могу бити у складу са актима које је донела Привредна комора;
* да ли су приватне компаније које се баве обезбеђењем нелојална конкуренција.

 Изнето је мишљење да директори нису у довољној мери истакли значај предузећа која пружају подршку систему ЕПС. За време попплава, Пожаревац је имао велике падавине у Колубари, као и Обреновац. Тада је био велики притисак на запослене у ГЕОРАДу, АУТОТРАНСПОРТу и РИУ, а ова предузећа су веома битна за функционисање енергетског сектора. Предузећа подупиру рад ЕПС и дају допринос да ЕПС снабдева и грађане и привреду довољном количином енергије. Тиме се обезбеђује енергетска стабилност на теритоприји целе Србије. Због поплава 2014. године, очувана су била само два извора енергије у енергететском систему. Један је био Хидроелектрана Ђердап, а други Термоелектране Костолац. Поплавни талас је захватио реку Млаву, која је угрожавала читав један блок термоелектране. Да је термоелектрана испала из система ЕПС Република Србија не би имала струју. Запослени у „Георад“ Д.О.О Дрмно су одводњавали копове, „Аутотранспорт“- Костолац је активно учествовао у изградњи барикада, а запослени у „РИО“ доо -Костолац и „Костолац Услуге“ су били на барикадама заједно са мештанима и другим запосленима у ЕПС. Запослени предузећа „ПРИМ“ су такође давали допринос 2014. године. Предузеће „ПРИМ“је направило прву глодалицу за Колубарске копове после катастрофалних поплава. Све то указује3 на значај државних предузећа и то су разлози зашто су разматрани извештаји о раду и планови за 2022. годину. Предузећа треба очувати, унапредити, пружити помоћ у функционисању, како би давала свој значајни допринос функционисању читавог енергетског система на територији Републике Србије. Изнет је предлог да се директори предузећа састану са представницима Министарства привреде и Фонда за развој и да се размотре могућности за добијање кредита за појачање капацитета и обнову машинских паркова. Потребно је на транспарентан начин приказати рад предузећа и истаћи ако користе 100% својих капацитета. Оцењено је да предузећа успешно и ефикасно послују, јер су сви изазови успешно савладани. Неопходно је припремити пројекте и бизнис план, како би се Одбор и Фонд за развој информисали на прави начин. Потребно је да наведу које су машине, средства и услови потребни за рад. Предузеће ПРИМ Д.О.О. би требало да подигне капацитете у наредном периоду, како би успешно могли да понуде своје производе и услуге трећим лицима, што би допринело бољем пословању предузећа. Када је реч о цени енергената и челика, на то нико не може да утиче. По питању дуалног образовања, неопходно је са надлежним министарством креирати програме потребне за компаније и на тај начин унапред припремати млађе генерације. Оцењено је да је у уговорима са ЕПС добро одмерена цена и обим услуга. Изнета је забринутост због броја радника запослених на привременим и повременим пословима и предложено да се број радника на одређено преведе на радни однос на неодређено време, јер су сва права из раднопг односа сужена, а раде исти посао као и стално запослени. Оцењено је да је потребно да се повећа цена рада јер је недопустиво да примања буду испод просечне плате у РС. Упркос изазовима у време пандемије, са застарелом техником и средствима, успешно су сачувана радна места запослених, показана је солидарност и пружена помоћ породицама, а зараде нису умањене. Поред свих потешкоћа проналази се начин да се одвоје одређена средства из буџета предузећа да се помогне здравственим утановама, што је веома значајно.

 У одговору на постављена питања, изнето је да је фирма "Костолац-Услуге" чланица Удружења за приватно обезбеђење. Сваке године се, у договору са Привредном комором Србије, доноси препоручена цена рада, која је у 2020. години износила 640 динара по сату. Конкурентске фирме не поштују Закон о приватном обезбеђењу, као ни Закон о раду. Запошљавају пензионере и не плаћају трећу смену, не плаћа се ноћни рад, а фирма "Костолац-Услуге" све уредно плаћа. Минимална цена рада је нискоквалификоване радне снаге. На минималцу су запослени у сектору за одржавање хигијене и у одржавању постројења и опреме на копу Дрмно у огранку ТЕ Костолац, а на пословима обезбеђења је радна снага са средњом стручном спремом. Минимална цена рада у 2020. години порасла је у односу на 2015. годину за 52%, док је цена услуга порасла за 29%. У руководству и администрацији ради 20 радника од укупног броја од 764 запослених у фирми "Костолац-Услуге".

 У дискусији су учествовали Верољуб Арсић, Драгомир Карић, Зоран Томић, Милош Банђур, Весна Стамболић, Миодраг Степановић, Марко Госпојић, Александар Јовановић, Игор Газдић и Драгослав Ђокић.

 Седница је закључена у 12 часова и 33 минута.

 Седница је преношена у live stream-у и тонски снимљена, а видео запис се налази на интернет страници Народне скупштине.

 СЕКРЕТАР ПРЕДСЕДНИК

 Александра Балаћ Верољуб Арсић